Predkladacia správa

Za účasti vrcholných predstaviteľov 189 členských štátov OSN sa 10. septembra 2002 v New Yorku začne pravidelná jesenná časť 57. zasadnutia Valného zhromaždenia Organizácie Spojených národov. Všeobecná rozprava  VZ OSN, v ktorej vystupujú hlavy štátov, predsedovia vlád a ministri zahraničných vecí sa  koná v dňoch 12. -15. a 17.-20. septembra 2002. Vystúpenie ministra ZV SR Eduarda Kukana  v rámci všeobecnej rozpravy sa predpokladá dňa 19. septembra 2002. V rámci 57. zasadnutia VZ OSN sa  bude v New Yorku konať 15.-16. septembra 2002 schôdzka VZ OSN na vysokej úrovni venovaná Novému partnerstvu pre rozvoj Afriky. 

	Navrhovaný program 57. Valného zhromaždenia Organizácie Spojených národov obsahuje zatiaľ 168 bodov, ktoré  už tradične pokrývajú celé spektrum celosvetových otázok: politicko-bezpečnostnú problematiku, rozvoj a medzinárodnú ekonomickú spoluprácu, sociálne, humanitárne, právne a ďalšie dôležité otázky. Kľúčovou témou programu bude problematika boja proti medzinárodnému terorizmu všetkými možnými politickými, diplomatickými, právnymi, finančnými i vojenskými prostriedkami. Medzi hlavnými problémami budú ďalej rezonovať otázky prevencie a riešenia konfliktov, jadrového odzbrojenia a odzbrojenia vôbec, ochrana ľudských práv a problematika trvalo udržateľného rozvoja. Dôležitou témou bude  pokračovanie reformného procesu OSN iniciovaného návrhmi generálneho tajomníka OSN Kofi Annana v roku 1997. 

	 Minister zahraničných vecí SR bude vo svojom vystúpení  v rámci všeobecnej  rozpravy  v pléne 57. zasadnutia VZ OSN prezentovať aktívnu účasť SR v boji proti medzinárodnému terorizmu a prezentovať stanoviská SR ku komplexu otázok týkajúcich sa medzinárodnej bezpečnosti a reformy OSN. Zdôrazní aktivity SR na pôde OSN vrátane účasti SR na mierových operáciách OSN. Delegácia bude v rámci rokovaní sledovať a presadzovať zámery zahraničnej politiky SR v rámci OSN a aktívne sa podieľať na príprave návrhu komplexného Dohovoru OSN proti terorizmu a Dohovoru o potláčaní jadrového terorizmu. 

	V rámci 57. zasadnutia Valného zhromaždenia Organizácie Spojených národov sa uskutočnia stretnutia vedúceho slovenskej delegácie, ministra zahraničných vecí SR                             s predstaviteľmi OSN a s partnermi z členských štátov s cieľom posúdiť vzájomné vzťahy. Delegácia bude presadzovať kandidatúru SR do Bezpečnostnej rady OSN na roky 2006-07, ako aj kandidatúru SR (Peter Tomka) do Medzinárodného súdneho dvora. Delegácia SR bude v rámci svojho pôsobenia na  tohtoročnom zasadnutí  Valného zhromaždenia OSN  intenzívne  spolupracovať  s krajinami EÚ a s kandidátskymi štátmi.

Zloženie delegácie Slovenskej republiky bude vychádzať z hľadísk účinného zabezpečenia úloh vyplývajúcich z programu 57. zasadnutia Valného zhromaždenia Organizácie Spojených národov a dodržiavania zásad hospodárnosti. 

	Materiál obsahuje návrh Smernice, ktorá rozpracováva  hlavné zásady  postupu delegácie Slovenskej republiky na 57. zasadnutí Valného zhromaždenia Organizácie Spojených národov  v integračných aktivitách SR, v politicko-bezpečnostnej oblasti, v oblasti hospodárskeho a sociálneho rozvoja a ekonomickej spolupráce, v oblasti medzinárodnoprávnej a ľudskoprávnej,             v oblasti reštrukturalizácie OSN i v oblasti kandidatúr SR.

	V súlade s  predloženým materiálom sa odporúča vysloviť súhlas s návrhom uznesenia o účasti delegácie Slovenskej republiky na 57. zasadnutí Valného zhromaždenia Organizácie Spojených národov a s návrhom Smernice o postupe delegácie.